Universiti Nanjing

Universiti Nanjing (NJU atau NU, Cina Ringkas: 南京大学; Cina Tradisional: 南京大學; pinyin: Nánjīng Dàxué) ialah sebuah universiti awam utama di bandar Nanjing, Jiangsu, China, dan merupakan salah satu daripada universiti-universiti dalam Liga C9.

Universiti ini lazim mendapat kedudukan baik dalam senarai universiti penyelidikan terbaik China, dan mendapat kedudukan baik dalam carta universiti terbaik pada tahap antarabangsa.

 Sejarah 

 Sejarah awal 
Menurut catatan sejarah oleh Universiti Pusat Kebangsaan pada zaman Kuomintang, sejarah Universiti Nanjing boleh dilihat kembali dari 258 Masihi, ketika tertubuhnya Universiti Imperial Nanjing (Nanjing Taixue) ketika zaman Kerajaan Wu.

 Penubuhan 
Secara moden, Universiti Nanjing ditubuhkan pada 1902, akhir zaman Empayar Qing sebagai Kolej Normal Sanjiang. Pada 1906, kolej itu dinamakan semula sebagai Kolej Normal Liangjiang.

Pada 1915, Sekolah Normal Tinggi Nanking ditubuhkan bagi menggantikan Sekolah Normal Tinggi Liangjiang yang ditutup akibat Revolusi Xinhai, dan Jiang Qian dilantik sebagai presiden pertama. Persatuan Sains China ditubuhkan di universiti ini pada 1918.

Pada 1921, Universiti Tenggara Kebangsaan pula ditubuhkan. Pada 1923,  Sekolah Normal Tinggi Nanking diserap ke dalam universiti ini. Universiti ini diangkat sebagai universiti kebangsaan utama oleh Kuomintang selepas Nanjing dijadikan sebagai ibu kota China. Pada Jun 1927, universiti ini menggabungkan lapan buah sekolah di wilayah Jiangsu, dan dinamakan semula sebagai Universiti Jiangsu pada Februari 1928, dan menjadi Universiti Pusat Kebangsaan pada bulan Mei.

Ketika perang China menentang Jepun pada 1937 hingga 1945, universiti ini dipindahkan ke Chongqing. manakala kolej perubatan dan jabatan rawatan veterinar dipindahkan ke Chengdu. Pada 1944, sebuah lagi persatuan sains China, Persatuan Pekerja Saintifik China, ditubuhkan pada 1944.

Pada 1949, pihak Kuomintang berundur dari Nanking dan Universiti Pusat Kebangsaan dinamakan semula mejadi Universiti Kebangsaan Nanjing selepas Nanking dikuasai oleh Parti Komunis China. Pada 1952, sebuah rombakan besar-besaran oleh pihak kerajaan menyebabkan banyak fakulti dipisahkan dan menjadi universiti yang tersendiri seperti Universiti Normal Nanjing dan Institut Teknologi Nanjing.

Pada 1950, Universiti Nanking, sebuah universiti swasta yang ditubuhkan pada 1888 digabungkan dengan Universiti Kebangsaan Nanjing, dan dinamakan semula sebagai Universiti Nanjing.

 Akedemik 

 Kemasukan 
Universiti Nanjing terkenal disebabkan oleh syarat-syarat kemasukan yang begitu ketat, bahkan disebut oleh media negara sebagai "universiti yang paling sukar untuk dimasuki di China".

 Kedudukan senarai 
Dalam Indeks Nature pada Januari 2018, Universiti Nanjing, ditempatkan di tempat ketiga di China, tempat keempat di Asia Pasifik dan tempat ke-14 di seluruh dunia dalam kalangan universiti dan organisasi kebangsaan. Dalam kalangan universiti sahaja, Universiti Nanjing ditempatkan pada tempat kedua di China, tempat ketiga di Asia Pasifik dan tempat ke-10 di dunia.

 Kampus 
Universiti ini terdiri daripada tiga buah kampus, iaitu kampus Gulou, Pukou dan Xianlin. Kampus Gulou terletak di pusat Nanjing. Kampus Pukou pula terletak di utara Nanjing, dan ditubuhkan pada 1993. Kampus Xianlin terletak di timur laut Nanjing, dan dibuka pada September 2009.

 Rujukan 

 Pautan luar 



Kategori:Universiti Nanjing
Kategori:Liga C9